**Tájékoztatás az extrafinanszírozási igény benyújtásának módjáról és módszertani útmutató az osztályos, a műtéti és az anesztéziai ráfordítás adatgyűjtéshez**

Az extrafinanszírozási igények benyújtására, finanszírozására vonatkozó rendeleti szabályozást az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Kormányrendelet 45. §-a tartalmazza.

Az extrafinanszírozásra felhasználható éves keretet az Egészségbiztosítási Alap költségvetésében a természetbeni ellátásokon belül a Gyógyító-megelőző ellátások jogcímcsoport, Összevont szakellátás jogcím Extrafinanszírozás előirányzata határozza meg.

Az extrafinanszírozási kérelmek elbírálásának előkészítését és koordinálását a Nemzeti Egészségbiztosítási Alapkezelő (továbbiakban: NEAK) Általános Finanszírozási Főosztály (a továbbiakban: ÁLTFIN) végzi.

Felhívjuk a figyelmet, hogy kizárólag a NEAK szakmai honlapján közzétett mindenkori hatályos extrafinanszírozási adatgyűjtő programmal készített ráfordításgyűjtéseket tudjuk elfogadni.

**Az extrafinanszírozási igény benyújtása**

A Szolgáltató az extrafinanszírozásra irányuló igénybejelentését az adott ellátás befejezését követően a Korm. rendelet 45. §-ában meghatározott határidőn belül nyújthatja be az ÁLTFIN-nek címezve személyesen, postai úton (cím: NEAK Általános Finanszírozási Főosztály 1139 Budapest, Váci út 73/A) vagy az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény szerint elektronikus úton (e-mail: extrafinanszirozas@neak.gov.hu).

**A szolgáltatói igénybejelentés magában foglalja az intézményvezető (vagy a képviseletére jogosult személy) aláírásával ellátott kérelmet, valamint annak mellékleteit.** A kérelem tartalmazza a Szolgáltató elérhetőségét (e-mail cím), a beteg TAJ számát, törzsszámát és az ellátási időszakot. A kérelem mellékletét képezi az orvos szakmai indoklás és a betegellátás dokumentációja (zárójelentés).

Az ÁLTFIN a benyújtott kérelem alapján elküldi a Szolgáltató részére **az elszámolt finanszírozási eset** adatállományait e-jelentési rendszeren keresztül, amelyről a megadott
e-mail címre tájékoztatást küld.

A Szolgáltató az adatállományok felhasználásával a NEAK honlapján közzétett extrafinanszírozási adatgyűjtő programmal elkészíti a finanszírozási eset ráfordítás adatgyűjtését. A Szolgáltató a jelentésállományt és a mellékleteket (Tanúsítvány és Ráfordítási tételek elnevezésű bizonylatok, a további ráfordításként rögzített tételeket tartalmazó excel állomány és a számlamásolatok) az ÁLTFIN részére megküldi személyesen, postai úton vagy az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény szerint elektronikus úton.

**Az extrafinanszírozás dokumentációja abban az esetben tekinthető hiánytalannak, ha a Szolgáltató megküldi:**

* az intézményvezető aláírásával ellátott kérelmet,
* az ellátásra vonatkozó részletes orvos-szakmai indoklást, zárójelentést,
* a ráfordítási adatokat tartalmazó elektronikus adatállomány(oka)t (a jelentésállomány, a Tanúsítvány és Ráfordítási tételek elnevezésű bizonylatok adattartalmának meg kell egyeznie, azaz a program által generált integritás azonosítójuk azonos),
* az elektronikus állományokkal azonos adattartalmú, aláírással hitelesített Tanúsítvány és Ráfordítási tételek elnevezésű bizonylatokat (az osztályos ráfordításgyűjtés Tanúsítványainak beküldése minden osztályos ellátásnál kötelező),
* az extrafinanszírozási adatgyűjtő programban további ráfordításként rögzített tételeket tartalmazó excel állományt,
* minden olyan további ráfordítástétel beszerzését igazoló számlamásolatot, amelynél a ráfordítástételből felhasznált mennyiség bruttó összértéke a 10 000 Ft-ot meghaladja a költségfelmérés egységét (adott osztályos ápolási időszak; egy ülésben végzett műtéti eljárás) tekintve. A számlamásolaton fel kell tüntetni a beteg nevét, a kezelőorvos pecsétjét, aláírását, valamint az alkalmazás időpontját.

**Érdemi vizsgálat nélkül elutasításra kerül a Szolgáltató által benyújtott kérelem, ha**

* az igénybejelentés a finanszírozást érintő ellátás befejezését követő, jogszabályban meghatározott határidőn túl került benyújtásra, vagy
* a kérelmező elmulasztotta a hiánypótlási, javítási határidő(ke)t, illetve a rendelkezésére bocsátott határidő meghosszabbítását sem kérte, vagy
* a kérelem kizárólag nem közfinanszírozott egészségügyi szolgáltatások extrafinanszírozására irányul, vagy
* a kérelem kizárólag előre tervezhető egészségügyi szolgáltatások extrafinanszírozására irányul, vagy
* a kérelem kizárólag olyan egészségügyi szolgáltatások extrafinanszírozására irányul, amelyek elszámolására a Szolgáltató nem jogosult.

**Extrafinanszírozási eset osztályos ellátásának ráfordítás adatgyűjtése**

Az osztályos ráfordításgyűjtés elkészítése minden esetben kötelező. Amennyiben a kórházi eset, amelyre az extrafinanszírozási kérelem vonatkozik, egy korábbi, vagy későbbi ellátással összevontan egy finanszírozási esetként számolódik el, az **adatgyűjtést a teljes finanszírozási esetre el kell végezni**.

A ráfordításgyűjtés során osztályos ellátásonként szükséges felmérni, hogy a különböző ráfordítástételekből milyen mennyiség került felhasználásra. Egy-egy erőforrásból az osztályos időszak alatt felhasznált, összesített mennyiséget kell kódolni.

A ráfordításgyűjtéskor fel kell mérni minden olyan közvetlen költséget, amely az ellátás során merült fel, és amely egyéb forrásból (pl.: speciális, különkeretes, tételes finanszírozás, méltányossági megtérítés vagy dialízis kassza) nem finanszírozódik.

Azon gyógyszerfelhasználás nem kódolható, amelyet egy adott szolgáltatás (műtét, röntgen, izotóp eljárás, stb.) részeként alkalmaztak. Csak azokat a gyógyszerkészítményeket kell felmérni, amelyeket az osztályos ellátás során önálló szolgáltatásként a beteg számára felhasználtak.

**Az osztályos ellátás ráfordításai között nem kell ismételten jelenteni az "Adatlap a kórházi ápolási esetről" című nyomtatványon már lejelentett bázisadatokat**, mivel értékük a költségszámítás során az adatgyűjtés adataival együtt figyelembe vételre kerül. Amennyiben valamely törzsben szereplő bázisadat nem, vagy a ténylegesnél kevesebb mennyiséggel került lejelentésre az Adatlapon, akkor ezen tételek mennyisége (az Adatlapon jelentett adatok kiegészítése céljából) szerepeltethető a ráfordítástételek között. A bázisadatoknak minősülő beavatkozások listáját a 10/2012. (II. 28.) NEFMI rendelet 4. melléklete tartalmazza.

**Felhívjuk a figyelmet, hogy a vérkészítmények és a hozzájuk kapcsolódó OENO-k (88135 Transzfúzió során végzett tevékenység, 98001 Kiegészítő pont választott vér adásakor, 98002 Kiegészítő pont besugárzott vér adásakor), valamint a CT és MRI vizsgálatok nem jelenthetők a ráfordítási tételek között, a költségszámítás során az "Adatlap a kórházi ápolási esetről" című nyomtatványon lejelentett mennyiséget vesszük figyelembe.**

A rögzített ráfordítástételeknek minden esetben összhangban kell lenniük az Adatlapon feltüntetett diagnózisokkal és beavatkozásokkal.

A ráfordítás tételek között rögzíteni kell az osztályos ellátás során felmerült, de más Szolgáltató által végzett eljárásokat is.

Mivel a mikrobiológiai, szövettani mintavételi eljárások elvégzésének dátuma a mintavétel időpontja, ezért az elvégzett vizsgálatot akkor is kódolni szükséges, amennyiben a lelet a beteg kórházi elbocsátását követően készül el.

**Az osztályos ráfordításgyűjtés törzsei**

**Egészségügyi eljárások**

A **törzs nem tartalmazza** a csak fekvőbeteg-ellátásban kódolható eljárásokat, a CT-MRI eljárásokat illetve a vérkészítmények és a hozzájuk kapcsolódó beavatkozások kódjait, mert azokat a teljesítményjelentés során a bázisadatok között kell szerepeltetni. A törzsben továbbá nem szerepelnek azon járóbeteg ellátáshoz vagy gondozói tevékenységhez köthető eljárások kódjai, amelyek közvetlenül nem kapcsolhatók a gyógyítási tevékenységhez vagy nem diagnosztikai céllal kerülnek elvégzésre.

**Gyógyszerkészítmények**

* A törzs a PUPHA törzsben szereplő NEAK támogatott gyógyszerkészítményeket tartalmazza.
* A gyógyszerkészítmények a törzsben átlagáron szerepelnek, amely az azonos hatóanyag tartalmú, de különböző kiszerelésű gyógyszerek mennyiségi egységenkénti árainak az átlagát jelenti.
* A gyógyszerkészítmények több különböző kiszerelésben is szerepelhetnek a gyógyszertörzsben, amelyet kérünk a kódolás során figyelembe venni.
* A ráfordításgyűjtés során a fertőtlenítőszerek közül csak a kéz és a műtéti terület fertőtlenítésére használatos készítmények kódolhatók.
* A felhasznált oxigén mennyiségét literben kell megadni, kódja: 65415 Oxygenium (gáz).

**Műtéti ráfordítás adatgyűjtés**

A teljesítményjelentés során az "Adatlap a kórházi ápolási esetről" című nyomtatványon **jelentett beavatkozások figyelembevételre kerülnek** a költségszámítás során**,** ezért **csak abban az esetben szükséges műtéti ráfordításgyűjtést készíteni, amennyiben az adott műtét költsége jelentősen meghaladja a műtét elvégzésének átlagos költségeit**.

A felmérés egysége az egy ülésben elvégzett műtét vagy műtétek csoportja.

A ráfordításgyűjtés során műtétenként (egy ülésben végzett műtétcsoportonként) kell felmérni, hogy a különböző ráfordítástételekből (gyógyszer, anyag, eszköz, munkaidő) milyen mennyiség került felhasználásra, tehát egy-egy erőforrásból a felhasználás összesített mennyiségét kell kódolni.

A műtéthez, műtéti csoporthoz fel kell tüntetni minden olyan tételt, amelyet a műtéti előkészítőbe való belépéstől a műtéti eljárás befejezéséig a beteg részére nyújtottak, de olyan ráfordítás nem jelenthető, amelyet ezt megelőzően vagy követően végeztek.

**A műtéti ráfordításgyűjtés törzsei:**

* Gyógyszerkészítmények,
* Anyagok, eszközök,
* Munkaidő.

**Nem számolhatók el műtéti ráfordításként az osztályos ráfordítások pl.: tápszonda, tabletta kiszerelésű gyógyszerek.**

**Aneszteziológiai ráfordítás adatgyűjtés**

**Amennyiben valamely egy ülésben elvégzett műtétre, műtétcsoportra vonatkozóan ráfordításgyűjtés készül, akkor az ehhez kapcsolódó anesztéziai ráfordítások felmérése is szükséges.**

**Aneszteziológiai ráfordításgyűjtés önállóan nem végezhető, csak a műtéti ráfordításgyűjtéssel együtt fogadható el.**

Az egy ülésben végzett műtéti beavatkozás(ok) alkalmával nyújtott anesztéziai szolgáltatás felmérésénél a különböző ráfordítástételekből (gyógyszer, anyag, eszköz, munkaidő) a felhasználás összesített mennyiségét kell kódolni.

A ráfordításgyűjtés során a beteg beavatkozáshoz történő (aneszteziológiai team általi) átvételétől a műtő elhagyásáig, illetve posztoperatív ébredővel rendelkező műtők esetén az ápoló osztályra való áthelyezésig tartó anesztéziai ráfordítások felmérése történik.

**Az aneszteziológiai ráfordításgyűjtés törzsei:**

* Anesztéziai gyógyszerkészítmények,
* Anyagok, eszközök,
* Munkaidő.

**Az osztályos, a műtéti és az anesztéziai ráfordítás adatgyűjtések további ráfordítás tételeleinek rögzítése**

A ráfordításgyűjtés esetén felmerülő, de a teljesítményjelentésben és a ráfordítás adatgyűjtésben **nem kódolható** - azaz a törzsekben nem szereplő - **ráfordítás** **tételek rögzítésére az extrafinanszírozási adatgyűjtő program lehetőséget biztosít**.

**Azon ráfordítástételeket kell elemi tételenként felmérni, amelyek költségét a kódolható egészségügyi eljárások értéke nem tartalmazza.**

**Az élelmezésről a ráfordítás adatgyűjtés során nem kell adatot szolgáltatni.**

További ráfordítás adatgyűjtés esetén mellékelni kell az extrafinanszírozási program által generált ráfordítástételeket tartalmazó excel állományt, a hozzá kapcsolódó Tanúsítványt, valamint amennyiben az előzőekben leírtak alapján szükséges, a beszerzést igazoló számlamásolatokat.